Gedenkdiens vir Brink-kinders gehouDr Brink en sy vrou, Lise en hul kinders. Links onder is Rachel, baba Daniël, André, Johann en agter hom Mieke. ŉ Gedenkdiens vir André (13) en Rachel (8) Brink, die twee kinders van Danie en Lise Brink wat verlede maand in ŉ motorongeluk buite Theunissen in die Vrystaat dood is, word op 22 Januarie gehou. Dr. Dirk Hermann, voorsitter van die direksie van Solidariteit Helpende Hand en bestuurshoof van Solidariteit, het bevestig die diens sal om 14:30 in die ouditorium van die Hatfield Christian Church (HCC) in Pretoria plaasvind. Maroela Media het vroeër berig dr. Danie Brink, uitvoerende direkteur van Solidariteit Helpende Hand, sy vrou Lise (43) en hul vyf kinders, was op 16 Desember 2016 in ŉ ernstige motorongeluk. André en Rachel is in die ongeluk oorlede, terwyl Lise kritieke beserings opgedoen het. Lise word tans in die waakeenheid van die Unitas-hospitaal in Centurion behandel. Haar linkerbeen is geamputeer en haar galblaas is verwyder na die ongeluk. Sy moet nog rug- en kaakchirurgie ondergaan. Lise is Maandag meegedeel haar been is geamputeer. Sy weet egter nog nie twee van haar kinders is oorlede nie. Volgens Hermann sal André en Rachel se gedenkdiens lewendig uitgesaai word op Helpende Hand en Maroela Media se Facebook-blaaie, die Nuus oor Danie en gesin Facebook-blad en Helpende Hand se Youtube-kanaal, om voorsiening te maak vir die duisende mense wat nie die gedenkdiens kan bywoon nie. “Danie en sy familie voel oorweldig deur die goedhartige ondersteuning wat hulle van die publiek af ontvang het en het hul wens uitgespreek om deur die gedenkdiens troos te bied aan almal wat hul gebede en gedagtes in die moeilike tyd aan die familie gewy het. Lise sal ongelukkig nie die diens kan bywoon nie en die familie sal op ’n latere en privaat geleentheid ’n teraardebestelling vir André en Rachel hou,” het hy gesê. Lees alle vorige berigte oor die Brink-gesin op Maroela Media. Volg die ondersteuningsgroep op Facebook.